**1 DECEMBRIE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 DECEMBRIE

E ziua ţării mele, sfântă zi

Când Transilvania s-a întors acasă,

La România noastră cea frumoasă.

Ne-ntreaba însă bunii, ne-om trezi

Sau aşteptăm mereu să vină zorii

Visând în noaptea care ne conjugă?

E ţara noastră, n-o priviţi în fugă!

Lăsaţi-o să vă intre prin toţi porii

În fiinţa voastră, în adâncul ei,

În inimile deseori cernite

De fapte şi cuvinte ipocrite

Din scaune de poliderbedei.

E ziua sfântă a Unirii Mari

E ziua mea, a ta, a tuturor.

Lăsaţi-vă cuprinşi de sfânt fior

Nu luaţi exemplele unor barbari

Ce calcă în picioare tot ce-i sfânt

Şi uită că aici au mers la şcoală

Crezând că dragostea e vorbă goală

Când spunem că iubim acest pământ.

Cu bombe în mulţimi nu mergi în rai,

Ba nici în iad nu te primeşte dracul

Dacă nu simţi cum ţi se duce veacul

Când nu săruţi drapelul celui plai

Numit şi scris pe hartă România

Cu sângele străbun vărsat în luptă.

De-atâtea veacuri e o ţară suptă

Dar nimeni nu i-a vlăguit mândria.

Primeşte-mi Doamne ruga şi mă ia

Când va fi vremea să mă-ntorc la tine

Nu de pe alte dealuri şi coline

Ci de aici, din Romania mea!

Aceasta mi-e dorinţa, voia ta!